Document ID: 32011D0169
Publication Date: 2011-03-21

Content:
DEĊIŻJONI TAL-KUNSILL 2011/169/PESK
tal-21 ta’ Marzu 2011
li temenda d-Deċiżjoni tal-Kunsill 2010/638/PESK dwar miżuri restrittivi kontra r-Repubblika tal-Ginea
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
Billi:
(1)
Fis-27 ta’ Ottubru 2009, il-Kunsill adotta l-Pożizzjoni Komuni 2009/788/PESK dwar miżuri restrittivi kontra r-Repubblika tal-Ginea (1), b’rispons għar-repressjoni vjolenti mill-forzi tas-sigurtà fuq dimostranti politiċi f’Conakry fit-28 ta’ Settembru 2009.
(2)
Fil-25 ta’ Ottubru 2010, il-Kunsill adotta d-Deċiżjoni 2010/638/PESK (2) li ġġedded il-miżuri restrittivi sas-27 ta’ Ottubru 2011 u li tħassar il-Pożizzjoni Komuni 2009/788/PESK.
(3)
Id-Deċiżjoni 2010/638/PESK għandha tiġi emendata fid-dawl tas-sitwazzjoni politika u tar-Rapport mill-Kummissjoni Internazzjonali ta’ Inkjesta li kellha mandat biex tistabbilixxi l-fatti u ċ-ċirkostanzi dwar l-avvenimenti tat-28 ta’ Settembru 2009 fil-Ginea,
ADOTTA DIN ID-DEĊIŻJONI:
Artikolu 1
Id-Deċiżjoni 2010/638/PESK hija b’dan emendata kif ġej:
(1)
L-Artikolu 3(1) huwa sostitwit b’dan li ġej:
“1. L-Istati Membri għandhom jieħdu l-miżuri meħtieġa biex jipprevjenu d-dħul fi, jew it-transitu mit-territorji tagħhom tal-persuni identifikati mill-Kummissjoni Internazzjonali ta’ Inkjesta bħala li huma responsabbli għall-avvenimenti tat-28 ta’ Settembru 2009 fil-Ginea, u tal-persuni assoċjati magħhom, kif elenkati fl-Anness.”
(2)
L-Artikolu 4(1) huwa sostitwit b’dan li ġej:
“1. Il-fondi u r-riżorsi ekonomiċi kollha li jappartjenu għal, huma proprjetà ta’, huma miżmuma jew ikkontrollati mill-persuni identifikati mill-Kummissjoni Internazzjonali ta’ Inkjesta bħala li huma responsabbli għall-avvenimenti tat-28 ta’ Settembru 2009 fil-Ginea, u persuni fiżiċi jew ġuridiċi, entitajiet jew korpi assoċjati magħhom, kif elenkati fl-Anness, għandhom jiġu ffriżati.”
(3)
L-Anness għad-Deċiżjoni 2010/638/PESK hu sostitwit bl-Anness għal din id-Deċiżjoni.
Artikolu 2
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fi Brussell, il-21 ta’ Marzu 2011.

Metadata:
Eurovoc Level 1 Categories: 100147
100161
100143
100145
Eurovoc Level 2 Categories: 100280
100179
100180
100170
100184
100194
100173
Eurovoc Level 3 Categories: 523
5424
584
3584
3878
3474
2647
All Eurovoc Categories: 1216
2337
2338
2647
3483
3577
3588
3870
584